แพ็กเกจท่องเที่ยวแดนใต้ลดกระหน่ำวันสุดท้ายในงาน “หรอยแรง แหล่งใต้ TRAVEL EXPO”
บรรยากาศกิจกรรม “หรอยแรง แหล่งใต้ TRAVEL EXPO” เพื่อส่งเสริมการตลาดและการท่องเที่ยวในจังหวัดภาคใต้ วันสุดท้าย ณ ลานสแควร์ B ศูนย์การค้าเซ็นทรัลเวิลด์ เขตปทุมวัน วันนี้ยังมีประชาชนเข้าชมแพ็กเกจที่พัก แหล่งท่องเที่ยวจากผู้ประกอบการในภาคใต้กว่า 60 บูธ อาทิ ภูเก็ต กระบี่ สุราษฎร์ธานี พัทลุง ระนอง ตรัง ชุมพร นครศรีธรรมราช ที่ได้จัดโปรโมชันพิเศษสำหรับผู้ที่สนใจโดยนางสาวลินดา ต่ออุดมศักดิ์ ผู้ช่วยผู้จัดการโรงแรมในเครือกะตะธานีคอลเลคชั่นรีสอร์ท หาดกะตะน้อยจังหวัดภูเก็ต กล่าวว่า งานนี้มีผู้ประกอบการร่วมมือออกบูธจำนวนมาก ในงานมีโปรโมชันที่พักในจังหวัดภูเก็ตที่ลดราคาถึง 30-40% ซึ่งขณะนี้ภาคการท่องเที่ยวในจังหวัดภูเก็ตขณะนี้เริ่มฟื้นตัวดีขึ้นมีนักท่องเที่ยวต่างชาติจากยุโรป รัสเซีย อิสราเอล อินเดีย เข้ามาเพิ่มมียอดจองเข้ามาจนถึงช่วงฤดูหนาวแล้ว โดยเฉพาะกลุ่มชาวรัสเซียที่นิยมพักนานตั้งแต่ 30 วัน - 1 เดือน ด้านนางสาวมัรวาณี มะลี ผู้จัดการทั่วไป บริษัท jalan jalan international tour ธุรกิจนำเที่ยวในสามจังหวัดจังหวัดชายแดนใต้ กล่าวว่า ในงานนี้ได้จัดแพ็กเกจท่องเที่ยวสามจังหวัดชายแดนใต้ ยะลา-ปัตตานี- นราธิวาส 4 วัน 3 คืนในราคาพิเศษจากปกติราคา 9,900 บาท เหลือเพียง 6,990 บาท ซึ่งแม้ว่าคนไทยจะยังกังวลเรื่องความปลอดภัยอยู่ แต่หากมากับบริษัทนำเที่ยวก็รับรองความปลอดภัยได้ อีกทั้งการท่องเที่ยวในพื้นที่ยังดีขึ้นมาก มีนักท่องเที่ยวจากทั้งจากประเทศมาเลเซีย สิงคโปร์ เข้ามาจากทางชายแดนไทย เช่น ทางสุไหงโก-ลก ปาดังเบซาร์และเบตง ช่วยให้ภาคใต้คึกคักยิ่งขึ้นเช่นเดียวกับหนึ่งในผู้เข้าร่วมงานที่กล่าวว่า ก่อนหน้านี้ พบว่ามีผู้ถูกฉ้อโกงจากแพ็กเกจท่องเที่ยวที่ไม่มีจริง ทำให้รู้สึกกลัวอยู่บ้าง แต่หากเป็นงานที่สนับสนุนโดยหน่วยงานรัฐก็สามารถวางใจได้ ซึ่งรู้จักงานนี้จากการประชาสัมพันธ์งานผ่านทางโทรทัศน์และสนใจ package ท่องเที่ยวแบบครอบครัวในจังหวัดกระบี่ช่วงปลายปีเป็นพิเศษ